SpaceX fazogirlik tarixidagi rekord parvozni amalga oshirdi

Raketa Floridadagi kosmodromdan AQSh Sharqiy sohili vaqti bo‘yicha soat 10da start olgan.
Raketa bortida 30ta buyurtmachining 143ta, jumladan Starlink internet tarmog‘ining 10ta sun'iy yo‘ldoshi orbitaga chiqariladi. Qurilmalarning umumiy og‘irligi 5 tonnani tashkil qiladi. Kompaniyada ta'kidlanishicha, bu bir parvoz vaqtida orbitaga chiqarilgan eng ko‘p sondagi fazoviy qurilma hisoblanadi.   
Dastlabki rejaga ko‘ra, raketa 23 yanvarda start olishi kerak edi, biroq yomon ob-havo sababli parvoz bir kunga qoldirilgan.
Raketa startidan 9 daqiqa keyin uning birinchi pog‘onasi Atlantika okeanidagi maxsus platformaga qo‘ndirilgan. Bungacha ushbu pog‘ona bir necha marta takror ishlatilgan. 
20 yanvarda ham Falcon 9 raketasi Starlink’ning 60ta sun'iy yo‘ldoshini orbitaga olib chiqqandi. Joriy parvoz ushbu loyiha doirasidagi 17-parvoz hisoblanadi. Bungacha loyiha doirasida orbitaga chiqarilgan sun'iy yo‘ldoshlar soni 1013taga yetgandi.